Liisa-Ly Pakosta

Justiits- ja digiminister

Justiitsministeerium Teie: 15.08.2025 nr 8-1/6839-1

info@justdigi.ee Meie: 19.08.2025 nr 3-1/19-1

**Arvamus täitemenetluse seadustiku,**

**tsiviilkohtumenetluse seadustiku ja**

**täitemenetluse seadustiku rakendamise**

**seaduse muutmise seaduse eelnõu kohta**

Lugupeetav justiits- ja digiminister Liisa-Ly Pakosta

Täname Teid Kohtutäiturite ja Pankrotihaldurite Kojale (edaspidi Koda) antud võimaluse eest esitada arvamus täitemenetluse seadustiku, tsiviilkohtumenetluse seadustiku ja täitemenetluse seadustiku rakendamise seaduse muutmise seaduse eelnõu kohta.

Kuivõrd eelnõuga kavandatakse anda loetelu isikute ja andmete kategooriatest, milliseid Koja peetavas infosüsteemis töödeldakse, teeme ettepaneku esitada see ammendavalt ja vastavuses tegeliku olukorraga. Teeme ettepaneku täiendada eelnõuga kavandatava TMS § 632 lg 21 loetelu järgmiste punktidega:

„8) võlgniku tööandjaks oleva isiku üldandmed;

9) ametiülesannete täitmise tõttu infosüsteemi kasutajaks registreeritud isikute üldandmed“.

Punkti 8 alternatiivina on peame võimalikuks täiendada punkti 3 sõnastust ja sõnastada see järgmiselt: „õigustatud, kohustatud ja kolmandate isikute üldandmed;“. Samuti palume täiendada punkti 4 nii, et lisaks andmetele võlgniku töötamise, õppimise ja vara kohta loetletaks töödeldavate andmetena ka andmed võlgniku kinnipidamisasutuses viibimise ja isikut tõendavate dokumentide kohta. Märkusena palume korrigeerida eelnõus märgitud alumine punkt 6 punktiks 7.

Ilmselt on vajalik õiguslikult täpsustada, millistel juhtudel peab inimene andmejälgija kaudu saama teavet eelnõuga kavandatava TMS § 63 lõike 21 kohaste päringute kohta. Peame silmas, et kohtutäiturite ja teiste täitmisregistri kaudu päringuid sooritavate isikute tehtavad päringud alluvad erinevale õiguslikule režiimile ja TMS kaudu ei ole otstarbekas sätestada, millal ja millisel kujul tuleb inimese kohta andmete saamiseks tehtud päring avalikustada. Teeme ettepaneku täiendada eelnõuga kavandatava TMS § 632 lg 24 sõnastust ja sõnastada see tervikuna selliselt: „24) andmetele juurdepääsu ja andmete väljastamise, samuti isikule tema kohta täitmisregistri kaudu tehtud päringute kohta teabe kuvamise kord;“. Ettepaneku kohaselt määratleks Koda keskselt infosüsteemi põhimääruses, kas isikule kuvatakse näiteks vaid õnnestunud (st ilma veateateta) andmepäringud või kõik andmepäringud sõltumata vastuse saamisest, kas tehtud päringute kuvamine andmejälgijas seatakse sõltuvusse täitmisteate kättetoimetamisest jms detailsemad asjad, mis ei muuda seadusandja üldist tahet ega seaduse mõtet. Kaalumist vajab ka, kas anda igale kohtutäiturile eraldi õigus ise määratleda samuti isikule tema kohta täitmisregistri kaudu tehtud päringute kohta teabe kuvamise kord või sätestada tingimused Kojas keskselt.

Täiendava ettepanekuna palume muuta kehtetuks TMS § 632 lg 3, milles sätestatu täitmiseks on Koda 2023. aastal rakendanud X-tee vahendusserveri. Vahendusserveri kaudu on kohtutäituritel võimalik liidestada X-teele enda personaalsed infosüsteemid. Hetkel on vahendusserver ühendatud 117 X-tee teenusega 4 kohtutäituri personaalse infosüsteemi tarbeks. Kojale teadaolevalt lisandub lähiajal veel kohtutäitureid, kes soovivad vahendusserveri kaudu X-teele pääseda. Koja ja kohtutäiturite jaoks tähendab taolise süsteemi rakendamine lisakoormust, mis ei anna otseühendusega võrreldes positiivset efekti mitte kellelegi. Koda on pandud olukorda, kus ta peab teenindama üksiku kohtutäituri tellimust ja kulutama selleks ametikogu ühist ressurssi ja selle võrra saab vähem arendada ühiseid infosüsteeme ja paljudele või kõikidele kohtutäituritele kasuks tulevaid lahendusi. Seetõttu teeme ettepaneku konkreetsest nõudest loobuda, et Koja ametikogu saaks enda ressursi keskendada ühist kasu toovatele IT arendustele ja iga kohtutäitur lahendaks enda eravajadused iseseisvalt.

Lugupidamisega

/allkirjastatud digitaalselt/

Janek Pool

Koja ametikogu juhatuse esimees

Jaan Lõõnik, jaan.loonik@kpkoda.ee, 6464619